“สภาอุตฯ” ชี้ “โควิด-19” ฉุดดัชนีเชื่อมั่นฯ ก.พ.63 เหลือ 90.2 ต่ำสุดรอบ 21 เดือน!
“สภาอุตสาหกรรมแห่งประเทศไทย” ชี้ “โควิด-19” ฉุดดัชนีเชื่อมั่นภาคอุตสาหกรรม ก.พ.63 เหลือ 90.2 ต่ำสุดรอบ 21 เดือน! 
“สภาอุตสาหกรรมแห่งประเทศไทย” ชี้ “โควิด-19” ฉุดดัชนีเชื่อมั่นภาคอุตสาหกรรม ก.พ.63 เหลือ 90.2 ต่ำสุดรอบ 21 เดือน!
19 มี.ค. 2563

นายสุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) เปิดเผยว่า ดัชนีความเชื่อมั่นภาคอุตสาหกรรม เดือนก.พ.63 อยู่ที่ระดับ 90.2 ปรับตัวลดลงจากระดับ 92.2 ในเดือนม.ค.63 และถือว่าค่าดัชนีฯ ต่ำสุดในรอบ 21 เดือน นับตั้งแต่ พ.ค.61
ทั้งนี้ ความเชื่อมั่นที่ลดลงจากเดือนก่อนหน้า มีสาเหตุมาจากความกังวลต่อการชะลอตัวของอุปสงค์และกำลังซื้อที่ซบเซาทั้งในประเทศและต่างประเทศ ซึ่งเป็นผลมาจากการแพร่ระบาดของไวรัสโควิด-19 ทำให้การดำเนินกิจการประสบปัญหาด้านการผลิต การจำหน่าย รวมทั้งการขนส่งสินค้าและการนำเข้าวัตถุดิบจากประเทศจีนที่มีความล่าช้า
ขณะที่ปัญหาภัยแล้ง ก็ส่งผลกระทบต่อปริมาณวัตถุดิบการเกษตรลดลง นอกจากนี้ การเบิกจ่ายงบประมาณที่ล่าช้าในโครงการก่อสร้างของภาครัฐ ยังส่งผลต่อความเชื่อมั่นของผู้ประกอบการในกลุ่มอุตสาหกรรมก่อสร้างด้วย
สำหรับดัชนีฯ คาดการณ์ 3 เดือนข้างหน้าปรับตัวลดลง อยู่ที่ระดับ 98.1 โดยลดลงจาก 99.4 ในเดือนม.ค.63 โดยค่าดัชนีต่ำที่สุดในรอบ 45 เดือน นับตั้งแต่ พ.ค.59 เนื่องจากผู้ประกอบการมีความกังวลต่อสถานการณ์การแพร่ระบาดของไวรัสโควิด-19 ที่มีแนวโน้มรุนแรงและกระจายไปทั่วโลก ซึ่งอาจส่งผลกระทบต่อเศรษฐกิจโลกในระยะต่อไป โดยเฉพาะกิจกรรมทางเศรษฐกิจในประเทศ เนื่องจากนักท่องเที่ยวต่างชาติชะลอตัว ประชาชนระมัดระวังในการใช้จ่าย ส่งผลให้การบริโภคสินค้าอุตสาหกรรมลดลง
สำหรับข้อเสนอแนะต่อภาครัฐ ส.อ.ท.เสนอให้ภาครัฐเพิ่มมาตรการและสร้างความเชื่อมั่นในการควบคุมการแพร่ระบาดของไวรัสโควิด-19 เพื่อให้เกิดการใช้จ่ายในประเทศเพิ่มขึ้น และขอให้ภาครัฐออกมาตรการเพิ่มสภาพคล่องแก่ผู้ประกอบการในระยะสั้น และมาตรการกระตุ้นเศรษฐกิจในระยะยาว เช่น มาตรการทางด้านภาษี